**Եզրակացություն**

**«Բեսթ Բայ արմ» ՓԲ ընկերության կողմից «Էկոս» ազատ տնտեսական գոտու շահագործողների ռեեստրում ներառվելու համար ներկայացված հայտի վերաբերյալ**

Հիմք ընդունելով Հայաստանի Հանրապետության կառավարության 2019 թվականի հունիսի 6-ի թիվ 727-Ն որոշման հավելված 3-ի 7-րդ կետի 5-րդ ենթակետը` ազատ տնտեսական գոտու շահագործողների ռեեստրում ներառվելու համար հայտի վերաբերյալ, **«Բեսթ Բայ արմ» ՓԲ** ընկերությունը ՀՀ էկոնոմիկայի նախարարություն է ներկայացրել «Էկոս» ազատ տնտեսական գոտու շահագործողների ռեեստրում ներառվելու համար համապատասխան հայտ: Հայտը ներկայացվել է նաև Հանձնաժողովին։

**«Բեսթ Բայ արմ» ՓԲ** ընկերությունը ներկայացրել է հետևյալ փաստաթղթերը`

1. Դիմում և սկզբնական հայտարարագիր,
2. Գործարար ծրագիր,
3. Կազմակերպչի կողմից տրամադրված տեղեկանք ազատ տնտեսական գոտում գործունեություն իրականացնելու պայմանների վերաբերյալ,

**«Բեսթ Բայ արմ» ՓԲ** ընկերությունը նախատեսում է «Էկոս» ազատ տնտեսական գոտում գործունեություն ծավալել մշակող արդյունաբերության, մասնավորապես՝ էլեկտրաշարժիչների, գեներատորների և տրանսֆորմատորների արտադրության, մետաղե կոնստրուկցիաների և դրանց մասերի արտադրության, այլ պատրաստի մետաղե արտադրատեսակների արտադրության և արտահանման ոլորտում։

Ծրագրի շրջանակներում (2023-2030 թթ.) իրականացվելիք ներդրումները կկազմեն շուրջ 4,320,184 հազ. դրամ:

Ծրագրի ընթացքում կստեղծվի 50 նոր աշխատատեղ` 600 հազ. դրամ (վարչական բաժնի աշխատակիցների), 350 հազ. դրամ (արտադրական բաժնի աշխատակիցների համար) միջին ամսական աշխատավարձով:

Արտադրության մոտավոր տարեկան ծավալները նախատեսվում է 75,000 հազ. դրամից (1-ին տարի) հասցնել մինչև 988,250 հազ. դրամի՝ 8 տարում ընդհանուր հասցնելով 5,780,950 հազ. դրամի։

Ընկերությունն ունենալու է մոտ 1081.55 քմ արտադրական տարածք «Էկոս» ազատ տնտեսական գոտում: «Էկոս» ՓԲ ընկերությունը համաձայն է տրամադրել վերոնշյալ տարածքն ընկերությանը 5 տարի ժամկետով և ապահովել համապատասխան ենթակառուցվածքով:

Ներկայացված հայտը մանրամասն ուսումնասիրվել է Հանձնաժողովի անդամների կողմից, գործարար ծրագիրը գնահատվել է շահագործողի կարգավիճակ ստանալու համար ներկայացված հայտի գնահատման թերթիկի հիման վրա:

Գործարար ծրագիրը գնահատվել է 65 միջին միավոր: Հաշվի առնելով, որ անցողիկ շեմը սահմանված է 60 միավոր` նպատակահարմար ենք գտնում ներառել **«Բեսթ Բայ արմ»** ՓԲ ընկերությանը «Էկոս» ազատ տնտեսական գոտու շահագործողների ռեեստրում: